NARIADENIE KOMISIE (ES) č. 506/2008
zo 6. júna 2008,
ktorým sa mení a dopĺňa príloha IV k nariadeniu Rady (ES) č. 708/2007 o využívaní cudzích a lokálne sa nevyskytujúcich druhov v akvakultúre
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na nariadenie Rady (ES) č. 708/2007 z 11. júna 2007 o využívaní cudzích a lokálne sa nevyskytujúcich druhov v akvakultúre (1), a najmä na jeho článok 24 ods. 1, 5 a 6,
keďže:
(1)
V nariadení (ES) č. 708/2007 sa ustanovuje rámec, ktorým sa riadia postupy v akvakultúre, pokiaľ ide o cudzie alebo lokálne sa nevyskytujúce druhy, s cieľom posúdiť a minimalizovať možný vplyv týchto druhov a akýchkoľvek s nimi spojených necieľových druhov na vodné biotopy.
(2)
V prílohe IV k nariadeniu (ES) č. 708/2007 sa stanovuje zoznam druhov, na ktoré sa určité ustanovenia uvedeného nariadenia neuplatňujú. Členské štáty môžu Komisiu požiadať o doplnenie druhov do uvedenej prílohy.
(3)
Niektoré členské štáty požiadali o doplnenie určitých druhov do prílohy IV pred tým, ako uvedené nariadenie nadobudlo účinnosť. Francúzsko s ohľadom na svoje najvzdialenejšie regióny navrhlo doplnenie určitých druhov tak, aby sa uviedli v osobitnej časti uvedenej prílohy.
(4)
Komisia 7. novembra 2007 a 30 - 31. januára 2008 zvolala skupinu odborníkov s cieľom posúdiť oprávnenosť týchto druhov na zahrnutie do prílohy IV k uvedenému nariadeniu. Na uvedený účel sa preto ustanovil nový zoznam druhov.
(5)
Príloha IV k nariadeniu (ES) č. 708/2007 by sa preto mala zodpovedajúcim spôsobom zmeniť a doplniť.
(6)
Opatrenia stanovené v tomto nariadení sú v súlade so stanoviskom Výboru pre rybárstvo a akvakultúru,
PRIJALA TOTO NARIADENIE:
Článok 1
Príloha IV k nariadeniu (ES) č. 708/2007 sa nahrádza znením v prílohe k tomuto nariadeniu.
Článok 2
Nadobudnutie účinnosti
Toto nariadenie nadobúda účinnosť dňom nasledujúcim po jeho uverejnení v Úradnom vestníku Európskej únie.
Toto nariadenie je záväzné v celom rozsahu a priamo uplatniteľné vo všetkých členských štátoch.
V Bruseli 6. júna 2008